**Výzva na predkladanie žiadostí o poskytnutie podpory v rámci Komponentu č. 1 e) Aktivít na podporu podnikania v úplnom znení na aktivitu Coworking Akceleračného programu**

**Coworking Akceleračného programu**

**(ďalej len „Coworking AP“)**

***Priestor na kreovanie Vašich podnikateľských nápadov***

Staňte sa na 6 (slovom: šesť) mesiacov členom výnimočnej komunity, získajte nové kontakty a pracujte na nových podnikateľských projektoch aj Vy.

Slovak Business Agency (ďalej len „**SBA**“) ako realizátor Aktivít na podporu podnikania v úplnom znení (ďalej len „**Aktivity na podporu podnikania**“) vyhlasuje Výzvu na predkladanie žiadostí o poskytnutie podpory v rámci Komponentu č. 1 e) Aktivít na podporu podnikania v úplnom znení na aktivitu Coworking Akceleračného programu (ďalej len „**Výzva**“), poskytovanú v rámci implementácie Národného projektu NPC II – BA kraj, Prioritná os 12 OPII, kód ITMS2014 + 313041I861 (ďalej len „**Projekt**“), a to na:

**Coworking AP**.

Projekt je realizovaný prostredníctvom Operačného programu Integrovaná infraštruktúra, a vytvára ucelený systém komplexnej podpory vzniku a rozvoja potenciálnych a existujúcich malých a stredných podnikov v Slovenskej republike.

**Výzva je otvorená do 31. 12. 2022**

1. **Popis služby**

**Čo je Coworking AP?**

Coworking AP predstavuje priestor, kde sa stretávajú osoby z rôznych profesií a oblastí. V takomto pracovnom priestore pracuje každý člen individuálne a/alebo v tímoch na svojich aktivitách, pričom vzájomnou interakciou jednotlivých členov môžu vznikať nové pracovné kontakty a spoločné projekty.

**Každý člen Coworkingu AP získa:**

→ Openspace 24/7 na 6 (slovom: šesť) mesiacov;

→ vlastný pracovný stôl a uzamykateľnú skrinku;

→ networking a feedback na svoj projekt;

→ wifi pripojenie a prístup k tlačiarni;

→ zariadenú kuchynku;

→ pre rodičov k dispozícii detský kútik;

→ možnosť zúčastňovať sa na podujatiach;

→ zasadačku na rokovanie typu „one to one“;

→ pracovný priestor priamo v srdci Bratislavy.

1. **Podmienky získania služby**

Do Výzvy sa môžu zapojiť iba fyzické osoby nepodnikatelia z radov širokej verejnosti, vrátane marginalizovaných skupín (predovšetkým ženy, ženy počas a po skončení materskej a rodičovskej dovolenky, študenti, absolventi, seniori, nezamestnaní, cudzí štátni príslušníci) s trvalým pobytom na území Bratislavského samosprávneho kraja, spĺňajúci nasledovné podmienky:

1. nesmú byť podnikom v zmysle čl. 107 ods. 1 Zmluvy o fungovaní EÚ, t. j. subjekt, ktorý vykonáva hospodársku činnosť bez ohľadu na svoje právne postavenie a spôsob financovania. Hospodárskou činnosťou sa rozumie každá činnosť, ktorá spočíva v ponuke tovaru a služieb na trhu, a zároveň,
2. nesmú byť ani podnikateľom v zmysle ustanovenia § 2 ods. 2 zákona č. 513/1991 Zb. Obchodný zákonník[[1]](#footnote-1) v znení neskorších predpisov. Pre účely tejto Výzvy sa štatutárny orgán, člen štatutárneho orgánu a/alebo prokurista podniku považuje za podnikateľa.

**Výnimku spomedzi fyzických osôb – nepodnikateľov**tvoria **cudzí štátni príslušníci**, ktorí sa preukážu potvrdením/záznamom o prechodnom pobyte na území Bratislavského samosprávneho kraja alebo **študenti** s trvalým pobytom mimo územia Bratislavského samosprávneho kraja, ktorí sa preukážu platným potvrdením o dennom štúdiu na niektorej z univerzít/vysokých škôl/stredných škôl sídliacich a pôsobiacich na území Bratislavského samosprávneho kraja.

Každá oprávnená fyzická osoba môže službu členstvo v Coworkingu AP čerpať len 1 x (slovom: jedenkrát) počas trvania realizácie Projektu. Služba je poskytovaná bez spolufinancovania žiadateľa.

**Prečo iba Bratislavský samosprávny kraj?**

Coworking AP sa realizuje v rámci Projektu, Hlavná aktivita č. 1 - Národné Podnikateľské Centrum v BSK, a to v rámci Operačného programu Integrovaná infraštruktúra, Prioritná os 12: Rozvoj konkurencieschopných MSP v Bratislavskom kraji, spolufinancovaného Európskym fondom regionálneho rozvoja. O členstvo v Coworkingu AP sa môžu uchádzať **fyzické osoby – nepodnikatelia podľa bodu 2. tejto Výzvy s trvalým pobytom na území Bratislavského samosprávneho kraja, ktorí spĺňajú podmienky tejto Výzvy (ďalej len „Žiadateľ“).**

1. **Kritériá výberu**

Máte super podnikateľský nápad? Chcete na ňom zapracovať v našom Coworkingu AP? Hľadáme práve Vás!

Hlavným kritériom pri výbere Žiadateľov Coworkingu AP je, či Žiadateľ vie v Žiadosti o členstvo v Coworkingu AP (ďalej len „**Žiadosť**“) definovať **konkrétny účel využitia** Coworkingu AP, ktorý je spojený so zámerom pracovať na **podnikateľskom nápade alebo projekte**. Žiadosť je vyhodnocovaná najmä na základe rozpracovanosti podnikateľského nápadu/projektu a konkurencieschopnosti nápadu/projektu na trhu, ako aj splnenia ďalších podmienok uvedených vo Výzve a [Implementačnom manuáli.](https://www.npc.sk/media/uploads/files/IM_AP_final_jul_2021.pdf) V prípade, že máte záujem zapojiť sa do Coworkingu AP ako tím, každý Žiadateľ podáva Žiadosť individuálne. Príslušnosť k tímu sa odporúča uviesť v Žiadosti. **Na poskytnutie podpory nie je právny nárok** a posúdenie kapacitných možností Coworkingu AP je v kompetencii Manažéra Akceleračného programu.

Počet Žiadostí je limitovaný.

1. **Proces získania služby**

Výberový proces pozostáva z viacerých krokov:

1. Ak Žiadateľ ešte nie je registrovaným klientom Národného podnikateľského centra (ďalej len „**NPC**“), pri prihásení na službu sa musí najprv REGISTROVAŤ na webovej stránke [NPC](https://www.npc.sk).
2. Na základe registrácie budú žiadateľovi pridelenúé prihlasovacie údaje, ktoré ho oprávňujú na čerpanie služieb a podpory, ktorú NPC poskytuje.
3. Na službu sa už registrovaný klient NPC prihlasuje prostredníctvom odoslanej Žiadosti, ktorú mu na základe jeho požiadavky vygeneruje systém, viac [TU](https://www.npc.sk/sk/services/inkubator-akcelerator-coworking/coworking/coworking-miesto-kde-sa-menia-napady-na-biznis-6/)[.](http://npc.sk/home/national_projects/detail_page/Bratislava/akceleracnyprogramBA)
4. V prípade odôvodnených technických problémov súvisiacich s registráciou na webovej stránke [NPC](https://www.npc.sk/sk/) je možné prihlásiť sa na službu prostredníctvom elektronického formulára.
5. Manažér Akceleračného programu formálne **skontroluje a vyhodnotí Žiadosť.**
6. Žiadosť je záväzná, preto je Žiadateľ povinný vyplniť ju dôsledne a úplne.Manažér Akceleračného programu má právo požiadať Žiadateľa o dodatočné informácie, ktoré sú potrebné pre vyhodnotenie Žiadosti. V prípade, že Žiadateľ nedoručí do termínu stanoveného manažérom Akceleračného programu dodatočné informácie, Žiadosť nebude akceptovaná a nebude sa na ňu prihliadať.
7. Žiadosť je vyhodnocovaná najmä na základe opisu rozpracovanosti podnikateľského nápadu/projektu a konkurencieschopnosti nápadu/projektu na trhu, ako aj splnenia ďalších podmienok uvedených vo Výzve a Implementačnom manuáli. Manažér Akceleračného programu má právo uprednostniť Žiadosť, ktorá vykazuje znaky vyššej/pokročilejšej úrovne rozpracovanosti podnikateľského projektu/nápadu pred Žiadosťou, v ktorej absentuje konkrétna predstava o podnikateľskom zámere Žiadateľa alebo je podnikateľský zámer Žiadateľa len v úvodnej fáze a Žiadateľ potrebuje získať všeobecný prehľad.
8. Manažéri Akceleračného programu, na základe vyhodnotenej Žiadosti a disponibilných priestorových kapacít Coworkingu AP, spoločne vyhodnotia, ktorý Žiadateľ získa, resp. nezíska členstvo v Coworkingu AP. Následne manažér Akceleračného programu informuje Žiadateľa o pridelení, resp. nepridelení členstva v Coworkingu AP.
9. S vybranými Žiadateľmi, ktorí získajú podporu vo forme členstva v Coworkingu AP, je podpísaná **Zmluva o členstve v Coworkingu Akceleračného programu** (ďalej len„**Zmluva**“).Žiadateľ sa nadobudnutím účinnosti Zmluvy stáva prijímateľom, pričom za deň poskytnutia podpory sa považuje deň nadobudnutia účinnosti Zmluvy.

**Prihlasovanie sa do Výzvy prebieha priebežne počas celého trvania Výzvy alebo do naplnenia kapacity Coworkingu AP, čo je 10 (slovom: desať) osôb, o čom bude verejnosť informovaná.**

**SBA si vyhradzuje právo Výzvu kedykoľvek zrušiť a/alebo zmeniť.**

Projekt realizuje SBA v spolupráci s Centrom vedecko-technických informácií SR (CVTI SR). Viac o Aktivitách na podporu podnikania v úplnom znení nájdete [TU](https://www.npc.sk/media/uploads/files/UZ_Aktivity_Podpora_podnikania_191219_HySv16V.pdf).

**Kontaktné údaje pre záujemcov:**

[ap@npc.sk](mailto:ap@npc.sk)

**Slovak Business Agency**

Karadžičova 7773/2

811 09 Bratislava – Staré Mesto

Slovenská republika

tel.: +421 220 363 224

1. Podnikateľom podľa Obchodného zákonníka je:

   a) osoba zapísaná v obchodnom registri,

   b) osoba, ktorá podniká na základe živnostenského oprávnenia,

   c) osoba, ktorá podniká na základe iného než živnostenského oprávnenia podľa osobitných predpisov,

   d) fyzická osoba, ktorá vykonáva poľnohospodársku výrobu a je zapísaná do evidencie podľa osobitného predpisu. [↑](#footnote-ref-1)